ຈີນ ດຳເນີນຄະດີ ອະດີດປະທານ ລັດວິສາຫະກິດນ້ຳມັນ ຖານສໍ້ລາດບັງຫລວງ
ທ່ານ Jiang Jiemin ​ໄດ້​ຖືກກ່າວ​ຟ້ອງວ່າ​ ຮັບ​ເອົາ​ສິນ​ບົນ ມີ​ຢູ່​ໃນ​ຄອບ​ຄອງ​ ຊັບ​ສິນ​ຈຳນວນຫຼວງຫຼາຍ ທີ່​ໄດ້ມາ​ຈາກ​ແຫ​ລ່ງ ທີ່ບໍ່​​​ແຈ້ງ​ໃຫ້​ຮູ້ ​ແລະ ​ໃຊ້​ອຳ​ນາດ​ ໃນ​ທາງ​ທີ່​ຜິດ.
ທາງການຈີນໄດ້ເປີດ ການດຳເນີນຄະດີ ຖານສໍ້ລາດບັງຫລວງ ເຈົ້າໜ້າທີ່ລະດັບສູງຄົນນຶ່ງ ທີ່ເປັນຫົວໜ້າບໍລິຫານ ບໍລິສັດ ອຸດສາຫະກຳນ້ຳມັນ ທີ່ໃຫຍ່ທີ່ສຸດຂອງປະເທດ ແລະ ຕໍ່ມາໄດ້ ເບິ່ງແຍງບໍລິສັດ ລັດວິສາຫະກິດ ຫຼາຍໆແຫ່ງ ກ່ອນທີ່ຈະຖືກ ປົດອອກຈາກຕຳແໜ່ງ ໃນເດືອນກັນຍາ 2013 ທ່ານ Jiang Jiemin ໄດ້ໄປປາກົດໂຕ ຢູ່ທີ່ສານຊັ້ນກາງ ໃນເມືອງ Hanjiang ແຂວງ Hubei ຫຼັງຈາກທີ່ໄດ້ຖືກກ່າວຟ້ອງ ເມື່ອເດືອນ ແລ້ວນີ້ ວ່າຮັບເອົາສິນບົນ ມີຢູ່ໃນຄອບຄອງ ຊັບສິນຈຳນວນຫຼວງ ຫຼາຍ ທີ່ໄດ້ມາຈາກແຫລ່ງ ທີ່ບໍ່ແຈ້ງໃຫ້ຮູ້ ແລະ ໃຊ້ອຳນາດ ໃນ ທາງທີ່ຜິດ ທ່ານ Jiang ເຄີຍເປັນປະທານ ຂອງລັດວິສາຫະກິດ China National Petroleum Corporation ຊຶ່ງເປັນບໍລິສັດແມ່ ຂອງບໍລິສັດ PetroChina Limited ທີ່ເປັນບໍລິສັດ ຜະລິດນ້ຳມັນ ທີ່ໃຫຍ່ທີ່ສຸດຂອງເອເຊຍ ກ່ອນໜ້ານີ້ ທ່ານໄດ້ຖືກແຕ່ງຕັ້ງເຂົ້າເປັນສະມາຊິກ ໃນອົງການຂອງຄະນະລັດຖະບານ ທີ່ກຳກັບເບິ່ງນຳ ບັນດາບໍລິສັດ ລັດວິສາຫະກິດ ທີ່ໃຫຍ່ ທີ່ສຸດຂອງຈີນ ໃນປີ 2013 ແຕ່ຖືກໄລ່ອອກຈາກຕຳແໜ່ງ 5 ເດືອນຕໍ່ມາ ຫຼັງຈາກທີ່ໄດ້ຕົກຢູ່ພາຍໃຕ້ການສືບສວນສອບສວນຂອງເຈົ້າໜ້າທີ່ ເຈົ້າໜ້າທີ່ອະວຸໂສຈຳນວນນຶ່ງ ຈາກອຸດສາຫະກຳນ້ຳມັນຂອງຈີນ ໄດ້ຖືກຈັບກຸມ ໃນການ ປາບປາມການສໍ້ລາດບັງຫລວງຂອງປະທານປະເທດ Xi Jinping ໄລຍະສອງປີທີ່ຜ່ານມາ